projecte-aina/catalan_government_crawling huggingface dataset:
El 16 de juny, l'Albert i en Gerard, formaven un dels binomis que estaven treballant de nits a la comissaria d'Olot - La Garrotxa fent tasques preventives de seguretat ciutadana per la comarca.
Segurament no haurien pensat mai que salvarien la vida d'una jove de la manera que ho van fer, in extremis.
El dia dels fets la Sala Regional de Comandament de Girona va alertar la dotació policial per adreçar-se a un domicili de la població d'Olot, ja que hi hauria una discussió entre dues persones dins un pis.
Quan els agents van arribar a l'habitatge, un segon pis, hi van localitzar una parella de joves al seu interior.
La noia, de 22 anys, es trobava molt esverada i exaltada, i cridava sense fer cas als agents, de fet no hi podien ni parlar ni fer mediació.
Tot i que els dos mossos miraven de calmar-la, fou impossible.
La jove, que va començar a colpejar i empentar als agents, no entrava en raons.
Mentre en Gerard i l'Albert continuaven mirant de calmar-la, l'actuació policial va fer un gir inesperat.
La noia es va llençar de sobte per la finestra de l'habitació que estava oberta i amb la persiana mig baixada.
La reacció de l'Albert i en Gerard fou immediata.
Un d'ells la va poder agafar dels peus. la va aguantar fort per tal que no es precipités al carrer i no s'hi deixés la vida.
Mentre l'Albert l'aguantava dels peus, en Gerard mirava de fer força per pujar-la, ja que ella feia la força contrària amb la intencionalitat de llençar-se al buit.
Després d'una estona ambdós agents la van poder estirar, la van pujar i la van entrar de nou a l'habitació on la van posar amb seguretat i van alertar els serveis mèdics que la van traslladar a l'hospital per ser atesa.
El fet d'aguantar-la pels peus i pujar-la fou gràcies a la seva immediata i professional reacció.
Una ràpida determinació policial que li va permetre salvar la vida.
Poden estar molt orgullosos, la seva acció, força, determinació i professionalitat van evitar una tragèdia, i van salvar la vida de la jove.
I és que, entre moltes altres, aquesta és la feina del patruller, prendre decisions en qüestió de dècimes de segons, en instants.
L'Albert i en Gerard van acabar el servei amb la satisfacció impagable de salvar una vida.
L'Albert i en Gerard van acabar el servei amb la satisfacció impagable de salvar una vida
Hi haurà presència de la Brigada Mòbil per poder fer intervencions immediates i es generarà intel·ligència sobre l'activitat delictiva i les possibles connexions
El director general de la Policia, Andreu Joan Martínez, i el comissari en cap de la Prefectura de la Policia, Eduard Sallent, es van reunir ahir a la tarda amb l'alcalde de Sant Adrià de Besòs, Joan Callau.
També hi han assistit el cap de la Comissaria Superior de Coordinació Territorial, comissari David Boneta, la sotscap de la Regió Policial Metropolitana Nord, comissària Alicia Moriana, el cap de la comissaria de Badalona, intendent Alfons Sarrias, el cap de la Policia Local de Sant Adrià, inspector Josep Maria Molina, i diversos regidors i regidores de l'equip de govern i els portaveus de diversos grups municipals.
La reunió ha estat convocada per tal de tractar les diferents problemàtiques de seguretat existents al municipi, especialment al barri de la Mina, un barri on hi ha hagut problemes de seguretat que ha afectat a veïns i veïnes de la zona.
Durant la trobada, a més de repassar la feina que s'està fent al municipi, el director general de la Policia i el comissari en cap han explicat el pal de xoc que el cos posarà en marxa per tal de pal·liar la problemàtica de la Mina.
Aquest pla consisteix en cinc punts:
Reforç de l'ordre públic amb la presència de la Brigada Mòbil per poder realitzar intervencions policials immediates
Generar intel·ligència sobre l'activitat delictiva i les possibles connexions
Es prioritzaran les investigacions per part de la Divisió d'Investigació Criminal (DIC) per neutralitzar el tràfic de drogues
Hi haurà controls als accessos del municipi per dificultar l'accés a compradors de droga i reduir la presència d'armes
Aquestes mesures es faran en coordinació amb la Policia Local de Sant Adrià de Besòs
El pla de xoc serà mantingut en el temps i se'n farà seguiment i avaluació per tal de prendre noves mesures, si calen.
Es posarà en marxa a finals de setmana.
Les mesures es faran en coordinació amb la Policia Local de Sant Adrià de Besòs
La imatge del calendari solidari del mes d'agost de 2019
La fotografia del calendari solidari d'aquest mes d'agost ens transporta a la Festa dels Tres Tombs que es celebra l'últim diumenge d'abril a Ampolla, a la comarca del Baix Ebre.
Aquesta festivitat és una de les moltes que se celebren arreu del territori català en honor de Sant Antoni Abad, protector dels animals.
La celebració consisteix en donar tres voltes amb els cavalls, carros, i altres animals de tir dins de la població, i destaca per mostrar el seu intens colorit i per la diversitat d'animals i carruatges que s'hi concentren.
La fotografia combina la tradició amb la bellesa del paisatge que l'emmarca i que és eminentment pesquer i costaner; sens dubte una imatge molt entranyable entre les persones malaltes d'Alzheimer, les famílies, cuidadors i cuidadores i els mossos i mosses que hi van participar.
Res de tot això no seria possible sense la col·laboració i la implicació de l' Associació d'Amics del Cavall de l'Ampolla, que manté viva aquesta festa any rere any, tot essent aquesta la 20a edició.
Així que no ho dubteu pas, i si voleu gaudir d'un bon dia d'estada a les Terres de l'Ebre, aquest pot ser un bon motiu per descobrir el municipi de l'Ampolla.
Els dos bessons són mossos, com el pare
Pare i fill, ambdós Mossos d'Esquadra, patrullant a Tarragona
En Ricard s'ha fet mosso seguint els passos del seu pare Javi, un agent destinat a Tarragona amb més de 25 anys de servei al cos. Actualment està en període de pràctiques efectuant tasques de seguretat ciutadana a Salou.
No ho pot fer al costat del seu germà bessó, Abel, el qual enguany també s'ha fet mosso i té el seu servei a la Unitat de Seguretat Ciutadana de Sitges.
Ambdós tenien clara la seva vocació, seguir els passos del seu pare i, per què no, somiar que potser en un futur podrien acabar treballant plegats.
Un d'ells, en Ricard, ja ho ha aconseguit.
Va ser la nit del 19 d'agost durant la Festa Major de Sant Magí de Tarragona quan pare i fill van coincidir com a patrullers.
Van recórrer diversos carrers junts vetllant un de l'altre, tal i com habitualment fan els agents que garanteixen la seguretat i la convivència de la ciutadania.
En el seu cas en particular, però, ho van fer recordant aquells moments en què els dos germans van decidir preparar-se junts per dedicar-se a aquesta professió i poder sentir la vivència de vestir l'uniforme i portar amb el màxim orgull l'escut d'aquest cos amb 300 anys d'història.
A peu i en el cotxe patrulla, durant aquella nit, van ser molts els moments emotius de pare i fill, res a veure amb les tradicionals trobades familiars a les quals estan acostumats.
Anys enrere hauria estat impensable.
En aquesta ocasió van poder conversar de tot allò relacionat amb una feina que, com la de policia, es caracteritza entre altres elements, per la seva vocació de servei.
En Ricard ho té clar: 33 anys de diferència el separen del seu pare, però aquella nit de Sant Magí van poder estar més junts que mai.
Els sentiments de tots dos van permetre escurçar qualsevol distància i fer front amb rigor i entusiasme als diferents incidents, entre ells una baralla, que va acabar amb un detingut.
Amb el pas del temps seran moltes les experiències amb les quals en Ricard s'anirà trobant, algunes d'elles senzilles i altres complexes però segurament l'enriquiran com a persona i com a policia.
Després de la seva etapa formativa inicial a l'Institut de Seguretat Pública de Catalunya (ISPC), tot just ara en Ricard i l'Abel comencen a aprendre les singularitats d'aquesta professió.
Sens dubte, els consells del seu pare contribuiran a que aquests joves agents es consolidin com allò que tant havien desitjat, ser mosso d'esquadra.
Resta camí per davant i després d'aquesta experiència tot és possible.
Qui sap si en un futur, una mateixa destinació dins del cos els permetrà retrobar-se tots tres, no només a casa.
Haver coincidit a Tarragona en una nit festiva tan especial també va permetre que pare i fill es coneguessin d'una manera en la que mai haguessin pensat.
La imatge del calendari solidari del mes de setembre de 2019
El mes de setembre ens obre les portes a l'esdeveniment cultural de les arts escèniques que, des de l'any 1981 i durant el segon cap de setmana del mes, es fa la ciutat urgellenca de Tàrrega: FiraTàrrega és el mercat internacional de les arts escèniques més important i amb més trajectòria de l'Estat espanyol i un dels més rellevants d'Europa.
La Fira és un gran aparador de l'actualitat escènica, amb interès especial en les arts de carrer i en els espectacles visuals.
Any rere any, converteix la ciutat de Tàrrega en un immens aparador del teatre contemporani en una convocatòria lúdica i cultural de primer ordre.
Una mostra d'aquest fet es pot veure en la fotografia d'aquest mes.
Els colors, la música, les formes i la interpretació acompanyen a les famílies de l'Associació de Malalts d'Alzheimer de Tàrrega que van participar en l'edició del calendari, apropant la solidaritat amb la cultura.
La mostra representa la vida i la il·lusió de les arts escèniques en l'aspecte més humà i és l'espai de trobada del teatre a l'abast de tothom.
La fira apropa el teatre, la cultura i l'esbarjo al carrer.
Gaudir de l'oci i de l'entorn que ofereix la localitat de Tàrrega fa que l'experiència de visitar la fira sigui un fet memorable des de fa 38 anys.
A en Lluís li van salvar la vida dos mossos després de patir una aturada cardíaca
Un matí de desembre la patrulla composada per en Marc i en Jordi, destinats a la comissaria de Figueres – Portbou (Alt Empordà), van rebre l'avís d'adreçar-se a la població de La Selva de Mar, ja que una persona havia patit una aturada cardiorespiratòria al seu domicili.
Els agents, que van ser els primers serveis d'emergència en arribar a l'habitatge, es van trobar amb una família en estat de xoc i d'angoixa, i un home que aguantava un senyor ferit assegut al terra, inconscient, i que no responia a cap estímul.
Els dos mossos van ser testimonis de com l'home entrava en aturada cardiorespiratòria, de manera que el van estirar al terra, li van obrir les vies respiratòries i li van començar a practicar la reanimació cardiopulmonar.
Mentre un del mossos preparava el DEA (Desfibril·lador Extern Automàtic), el seu company li trencava la samarreta i li realitzava les primeres compressions.
En aquell moment el ferit, en Lluís, tornava a respirar, de manera que no va ser necessari efectuar cap descàrrega amb l'aparell.
En Marc i en Jordi el van posar de seguida en posició lateral de seguretat.
En Lluís encara estava inconsicent però els companys li podien sentir una respiració lenta, un petit alè de vida.
En arribar els serveis sanitaris el van traslladar en helicòpter intubat i encara inconscient, a l'hospital Josep Trueta de Girona.
Dos dies després, quan en Marc i en Jordi estaven treballant, fent tasques de proximitat a la localitat de Port de la Selva, es van trobar amb el germà del ferit, en Jordi, que els va comentar que el seu germà estava inconscient i en coma a la Unitat de Cures Intensives.
L'agraïment del Jordi vers els agents fou enorme, ja que els va dir que ells li havien salvat la vida al seu germà, i els havien ajudat a calmar-se en uns moments de gran patiment.
Una setmana després els agents es van tornar a trobar amb en Jordi novament, i els va comentar que el seu germà havia despertat del coma, i que dins de la gravetat estava prou bé, coneixia els familiars i s'anava recuperant poc a poc.
En Jordi va insistir amb la gratitud immensa que tenia cap en Marc i en Jordi, i els va dir que els volia fer un escrit d'agraïment perquè amb la seva ràpida actuació professional i humana, sens dubte, havien salvat la vida del seu germà, en Lluís.
En Lluís va poder sortir de l'hospital dos mesos després, molt recuperat i amb moltes ganes de riure i viure.
En Marc i en Jordi el van poder visitar a casa seva el passat 6 de març, en una trobada molt emotiva.
En Lluís els va dir molt emocionat que "gràcies a la vostra professionalitat m'heu salvat la vida i sempre més us estaré agraït.
Vull destacar la vàlua de salvar-me la vida, ja que és quelcom molt gran el que heu fet, i tota la vida, no sé els anys que viuré, però sempre més us estaré agraït.
Els agents Sergi i Manu, una patrulla de la Unitat de Proximitat de la comissaria de l'Hospitalet de Llobregat, van rebre la visita de l'Adrian David, un nadó de dos mesos, la seva germana i dels seus pares, el 7 de març.
Els volien agrair que salvessin la vida de l'Adrian David que va patir un ennuegament en el seu domicili situat al mateix municipi.
Els fets van succeir el mes de febrer quan el Sergi i el Manu, a punt de finalitzar el seu torn de treball, estaven realitzant el seu servei en el barri de la Florida, al municipi de l'Hospitalet de Llobregat.
De sobte, van observar com un home molt nerviós es dirigia cap al vehicle policial, amb un nadó de dos mesos als braços.
L'home desesperat cridava que el nadó, que era el seu fill, no respirava, alhora que demanava ajuda.
Els agents van comprovar que efectivament el nadó, estava blau i no respirava, motiu pel qual, i sense cap dilació, van pujar el pare i el nadó al vehicle policial i es van adreçar a l'Hospital de la Creu Roja del municipi, on davant de la urgència, el personal sanitari va atendre el nadó i van aconseguir revertir la situació i que tornés a respirar.
Unes setmanes més tard, concretament el 7 de març, el nadó, els seus pares i la seva germaneta van voler agrair als companys, o com el pare els va anomenar "sus dos ángeles", la seva ràpida intervenció, que va salvar la vida de l'Adrian David i es van apropar a la comissaria de l'Hospitalet de Llobregat on va tenir lloc aquest emotiu retrobament.
Un dels dos companys que van salvar la vida del nadó va afirmar, molt emocionat, que va ser una sort trobar-se al lloc oportú en el moment adient i que quan van escoltar al nadó plorar al box de l'hospital "va arribar la tranquil·litat".
La imatge del calendari solidari del mes d'abril correspon a la Setmana Medieval de Montblanc, que es celebra cada any els dos caps de setmana que envolten la Diada de Sant Jordi, el 23 d'abril.
La festa esta organitzada per l'Associació Medieval de la Llegenda de Sant Jordi que va néixer el 1987, esperonada per l'empenta i la il·lusió d'uns montblanquins engrescats en la recuperació d'aquest element essencial de la cultura catalana.
D'ençà d'aleshores, la festa ha anat creixent, sense perdre mai el seu caràcter popular i transversal, en una festa organitzada pels socis de l'Associació.
Reconeguda amb la declaració de Festa d'Interès Turístic per la Generalitat i el Consell Comarcal de la Conca de Barberà (1993) i per l'Estat espanyol (1997), entre altres premis.
A la fotografia van participar els voluntaris de l'Associació de Familiars de Malalts d'Alzheimer Costa Daurada i l'Associació de Gent gran de la Conca de Barberà juntament efectius del Cos de Mossos d'Esquadra de la Unitat de Seguretat Ciutadana de Montblanc i del Sector de Trànsit de Montblanc.
Dins de les accions per reduir la sinistralitat viària, la Divisió de Trànsit (DT), en coordinació amb l'Àrea de Cooperació Internacional (ACINT), ha impulsat reunions amb els consolats, a fi de promoure accions conjuntes de prevenció.
Per a tal fet els dies 2 i 3 d'abril la DT i l'ACINT es van reunir amb els consolats d'Alemanya, França, Itàlia, Marroc, Portugal i Romania, els països amb més incidència pel que fa als seus nacionals en els accidents i/o infraccions de trànsit que es produeixen a Catalunya.
En aquestes trobades van explicar als diferents consolats la casuística de cadascun d'ells i promoure accions de prevenció conjunta entre la PG-ME i els consolats, i poder reduir el nombre de morts i d'accidents en carretera, que el darrer any va patir un augment preocupant.
Els Mossos d'Esquadra és la segona institució més ben valorada segons el baròmetre del Centre d'Estudis d'Opinió (CEO).
En una escala del 0 al 10, la seva puntuació passa del 5,86 a l'abril del 2018, al 6,02 actual.
Amb aquests estudis es pretén recollir la percepció de la societat catalana sobre política, economia, mitjans de comunicació, comportament electoral i la valoració de líders polítics
El director del CEO, Jordi Argelaguet va presentar ahir els resultats de la primera onada del Baròmetre d'Opinió Política de 2019.
El treball de camp d'aquesta primera onada del Baròmetre de 2019 s'ha dut a terme del 4 al 25 de març mitjançant enquestes personals domiciliàries (mètode CAPI) a una mostra de 1.500 individus.
La inspectora Rosa Gubianes, cap de la comissaria del Garraf, va rebre una placa commemorativa, pels deu anys de desplegament de la PG-ME, de mans de l'alcaldessa del municipi de Vilanova i la Geltrú, Neus Lloveras.
L'acte va tenir lloc a l'Ajuntament de Vilanova i la Geltrú, ahir dia 09 d'abril, i va assistir-hi el cap de la Regió Policial Metropolitana Sud (RPMS), el comissari Joan Portals, el Sotscap de la RPMS, l'intendent Amadeu Domingo, el sotscap de la comissaria del Garraf, l'inspector Antoni Mariscal i el cap de la Policia Local de Vilanova i la Geltrú, l'inspector Dionís Ginés.
Així mateix, Miquel Forns, alcalde del municipi de Sitges va fer entrega d'una placa al cap de la comissaria de districte de Sitges, el sotsinspector Jose Ranea.
En aquest cas, l''acte va tenir lloc a la sala de plens de l'Ajuntament de Sitges i va assistir-hi el cap de la Regió Policial Metropolitana Sud (RPMS), el comissari Joan Portals, el sotscap de la RPMS, l'intendent Amadeu Domingo, la cap de la comissaria del Garraf, la inspectora Rosa Maria Gubianes i el sotscap de la comissaria del Garraf, l'inspector Antoni Mariscal.
L'AP-7 concentra la major part dels delictes comesos a les principals vies de Catalunya, entre les principals víctimes hi ha turistes i persones grans.
El diari "El Periódico" ha publicat un article que explica el fenomen i l'exitosa tasca duta a terme pels Mossos d'Esquadra junt amb la col·laboració dels jutges per fer front a aquest tipus de fets, la qual s'ha resolt amb l'empresonament dels líders dels "peruans", imposar una ordre d'allunyament de les autopistes i, en total, reduir els furts a menys de la meitat els 10.000 delictes anuals.
L'article explica el modus operandi dels lladres i la tasca d'un equip d'uns 18 agents de la Unitat de Mobilitat Operativa, i un helicòpter del cos de Mossos d'Esquadra, que patrullen per enganxar in franganti als lladres de les autopistes, i que el suport de la vigilància del trànsit, les estacions de servei i les àrees de descans del centenar de càmeres del centre de gestió i vigilància d'Abertis que vigilen el trànsit rodat.
Els objectius dels delinqüents són turistes i persones grans: quan paren a descansar dos lladres s'acosten per preguntar-los alguna cosa, mentre un tercer s'aproxima d'amagat per l'altre costat, obre la porta del cotxe i agafa la bossa per treure els diners.
Un cop comès el robatori, solen llençar la documentació i les carteres a prop, no per deferència a les víctimes sinó perquè no els enxampin amb objectes probatoris del delicte.
Per això tampoc solen emportar-se mòbils o càmeres de foto; si no són violents només els acusaran d'un furt i evitaran la presó.
Els peruans ja no existeixen, van desaparèixer el 2015, quan els seus principals líders van ser empresonats, "El que tenim són grups organitzats procedents d'Europa de l'Est.
Alguns venen només amb el bon temps i es queden tot l'estiu.
D'altres viuen a Catalunya i intensifiquen els robatoris en la temporada turística" explica el cap de la Unitat Operativa de Mobilitat.
Extret de l'article de "El Periodico" publicat el 13/05/2019
L'AP-7 concentra el 90% dels delictes.
El dispositiu PISTA comença avui i acabarà a finals d'estiu
Set nous conjunt de dades (data sets) relacionats amb l'activitat de la Comissaria General de Mobilitat (CGMO) sumen més de 200.000 registres a la informació que els Mossos d'Esquadra posen a disposició de la ciutadania en format reutilitzable.
L'obertura d'aquests nous conjunts de dades suposa un avenç en la informació del trànsit i la mobilitat a Catalunya, que es podrà consultar des de l'any 2011.
Les dades es troben en el nou apartat "Trànsit i mobilitat" del catàleg de Dades obertes del web, creat especialment perquè s'hi accedeixi de manera més fàcil.
També s'ha publicat en format reutilitzable les dades d'efectius policials amb la informació del sexe i la categoria d'aquests, amb l'objectiu que es conegui millor la composició del cos de Mossos d'Esquadra, en especial pel que fa a les dones.
Amb aquests ja són 42 conjunts de dades disponibles al portal de Dades obertes dels Mossos d'Esquadra.
En total, els Mossos d'Esquadra posen a la disposició de la ciutadania 42 conjunts de dades
Cinc vídeos que recullen les actuacions més destacades de l'any 2018 de les xarxes socials, territoris de Catalunya, Divisió d'Investigació Criminal, Serveis Centrals i col·laboració ciutadana.
Resums de fets destacats de les xarxes socials del cos de Mossos d'Esquadra, Twitter, facebook, Instagram i Youtube.
Recull d'alguns dels casos més rellevants duts a terme per les Unitats d'Investigació d'arreu del territori, com per exemple, el desmantellament de narcopisos al districte de Ciutat Vella de Barcelona, intervenció de 8000 plantes de marihuana a l'Alt Empordà o maltractament animal.
Els Serveis Centrals del cos de Mossos d'Esquadra són grups de treballs que operen dins de tot el territori català.
Oferim un resum de les intervencions més destacades del 2019.
Recull d'alguns dels casos o actuacions en les què la col·laboració ciutadana ha jugat un paper clau.
Recull d'alguns dels casos més rellevants duts a terme per la DIC Divisió d'Investigació Criminal.
El passat 1 d'agost la conductora d'un petit camió realitzava el transport de mercaderies acompanyada pel seu fill quan van patir un accident que va deixar el vehicle bolcat lateralment i ocupant els dos carrils de la via per la que circulaven.
Aquest accident va ocórrer a migdia a la carretera C-12 dintre del terme municipal de Tortosa i ràpidament van acudir al lloc quatre dotacions de trànsit del CME amb un total de set mossos d'esquadra.
Sortosament la conductora, la Maria, i el seu fill Marc van sortir il·lesos del sinistre, però els quedava la feixuga tasca de fer el transvasament de càrrega des del vehicle accidentat fins un altre camió.
Aquesta tasca es veia dificultada pel fet que part de la càrrega s'havia trencat i vessava líquid de les caixes, feia molta calor, i la via restava tallada en tots dos sentits de circulació, per la qual cosa era precís no demorar-se en excés.
Mentre quatre dels agents regulaven la circulació de la via, els altres tres agents sense pensar-s'ho dos cops van decidir posar-se mans a l'obra i col·laborar en el transvasament de càrrega fins la seva finalització.
La suma d'aquestes sis mans va fer que els treballs s'agilitzessin notablement i es pogués normalitzar la situació més aviat.
Aquest gest dels agents no li va passar desapercebut a la Maria, qui el passat mes de novembre va enviar un sincer agraïment al CME, en el qual exposava la seva gratitud pel tracte rebut per part dels agents en un moment tan difícil per ella i el seu fill.